ભારતીયોનો રસ ઘટ્યો: સ્વિસ બેન્કોમાં ધન જમા કરવામાં બ્રિટિશરો ટોચ પર, યુએસ બીજા સ્થાને | નવગુજરાત સમય
ભારતીયોનો રસ ઘટ્યો: સ્વિસ બેન્કોમાં ધન જમા કરવામાં બ્રિટિશરો ટોચ પર, યુએસ બીજા સ્થાને
1 / 1 ભારતીયોનો રસ ઘટ્યો: સ્વિસ બેન્કોમાં ધન જમા કરવામાં બ્રિટિશરો ટોચ પર, યુએસ બીજા સ્થાને
સ્વિસ બેન્કમાં નાણાં જમા કરવામાં ભારત એક સ્થાન સરક્યું: ૭૪માં ક્રમે
ભારતીયો હવે સ્વિસ બેન્કોમાં નાણાં જમા કરવામાં ડરી રહ્યા છે અથવા તેમનો રસ ઓછો થઇ ગયો છે. આ વખતે આ બેન્કોમાં પૈસા જમા કરનારા દેશોની યાદીમાં ભારત વિશ્વભરમાં અગાઉના એક ક્રમથી સરકીને ૭૪મા ક્રમે પહોંચી ગયું છે. બ્રિટને આ યાદીમાં પોતાનું પ્રથમ સ્થાન જાળવી રાખ્યું છે. સ્વિત્ઝર્લેન્ડ સ્થિત બેન્ક દ્વારા જારી કરાયેલા આંકડાઓથી આ જાણકારી મળી છે. ગત વર્ષે ભારત ૧૫ ક્રમની છલાંગ લગાવીને યાદીમાં ૭૩મા સ્થાને રહ્યું હતું.
સ્વિસ નેશનલ બેન્ક (એસએનબી) દ્વારા જારી વાર્ષિક બેન્કિંગ આંકડાઓના નવીનતમ વિશ્લેષણ પ્રમાણે, જ્યારે સ્વિસ બેન્કમાં ભારતીયો અને ભારતીય ઉપક્રમો દ્વારા જમા કુલ નાણાંની વાત આવે ત્યારે તેમાં તે ખૂબ પાછળ છે અને આ બેન્કમાં વિદેશીઓ દ્વારા જમા કુલ નાણાંનાં માત્ર ૦.૦૭% છે. જ્યારે બીજીતરફ આ બેન્કમાં નાણાં જમા કરવાના મામલે બ્રિટનના લોકો ટોચ પર છે અને ૨૦૧૮ના અંત સુધીમાં આ બેન્કમાં જમા કુલ ૨૬ ટકા ધન બ્રિટનના લોકોનું છે.
સ્વિસ બેન્કમાં ધન જમા કરનારાઓની રેન્કિંગમાં બીજા સ્થાન પર અમેરિકા, ત્રીજા સ્થાને વેસ્ટ ઈન્ડિઝ, ચોથા સ્થાને ફ્રાંસ તથા પાંચમા સ્થાન પર હોંગકોંગ છે. આ બેન્કમાં જમા ૫૦%થી વધુ ધન આ જ પાંચ દેશોના લોકોનું છે. બેન્કમાં જમા કરાયેલા લગભગ બે તૃતિયાંશ નાણાં યાદીમાં સામેલ ટોપ-૧૦ દેશોનાં લોકોનાં છે. ટોપ-૧૦ દેશોમાં બહામાસ, જર્મની, લક્ઝમબર્ગ, કાયમાન આઈલેન્ડ્સ અને સિંગાપોર સામેલ છે.
સ્વિસ બેન્કમાં જમા લગભગ ૭૫% નાણાં યાદીમાં સામેલ ટોચના ૫ દેશોનાં લોકોનાં છે, જ્યારે ૯૦ ટકા ધન ટોપ-૩૦માં સામેલ દેશોનાં લોકોનું છે. સ્વિસ બેન્કમાં નાણાં જમા કરવાના મામલે બ્રિક્સ દેશોમાં ભારત સૌથી પાછળ છે, જ્યારે રશિયા આ યાદીમાં ૨૦મા સ્થાને છે, ચીન ૨૨મા ક્રમે, દક્ષિણ આફ્રિકા ૬૦મા તથા બ્રાઝિલ ૬૫મા સ્થાન પર છે.
આ યાદીમાં સામેલ અન્ય દેશોમાં મોરેશિયસ (૭૧), ન્યૂઝિલેન્ડ (૫૯), ફિલિપાઈન્સ (૫૪), વેનેઝુએલા (૫૩), સેશલ્સ (૫૨), થાઈલેન્ડ (૩૯), કેનેડા (૩૬), તુર્કી (૩), ઈઝરાયેલ (૨૮), સાઉદી અરેબિયા (૨૧), પનામા (૧૮), જાપાન (૧૬), ઈટાલી (૧૫), ઓસ્ટ્રેલિયા (૧૩), સંયુક્ત આરબ અમીરાત (૧૨) તથા ગ્વેર્નસે સામેલ છે.
આ વખતે પ્રથમવાર એવું બન્યું છે કે છેલ્લા ચાર વર્ષમાં પાકિસ્તાનના નાણાં સ્વિસ બેન્કોમાં ભારતીયો કરતાં ઓછા પ્રમાણમાં જમા થયા છે. જ્યારે સ્વિસ બેન્કોમાં વિદેશી ક્લાયન્ટ્સ દ્વારા જમા કરાયેલા કુલ નાણાંમાં ૪ ટકા ઘટાડો થયો હોવાનું જાણવા મળ્યું છે.